**ZÁPIS č. 11**

 **Z RIADNEHO ZASADNUTIA SPRÁVNEJ RADY TASR**

 **7. novembra 2023 so začiatkom o 15.00 h**

**Prítomní členovia Správnej rady:** Jozef Bednár, Peter Mestický, Alena Mezeiová, Ladislav Mikuš

**Ospravedlnení:** - Jozef Tuhovčák

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatovala, že rada je uznášaniaschopná, navrhla program zasadnutia a dala o ňom hlasovať.

Program:

1. **Návrh zmluvy o podmienkach použitia príspevku zo štátneho rozpočtu**
2. **Návrh Metodiky pre výpočet výšky úhrady a kontrolu nadmernej úhrady za služby vo verejnom záujme**
3. **Hodnotenie volebného spravodajstva TASR**
4. **Rôzne**

 **UZNESENIE č. 01/07/11/2023:**

Členovia SR TASR schválili program zasadnutia:

ZA: PROTI: 0 ZDRŽAL SA: 0

J. Bednár

 P. Mestický

 A. Mezeiová

 L. Mikuš

**Uznesenie bolo prijaté.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Návrh zmluvy o podmienkach použitia príspevku zo štátneho rozpočtu**

 GR TASR V. Puchala detailne informoval členov Správnej rady o vývoji v rokovaniach s Ministerstvom kultúry SR v súvislosti s prípravou zmluvy o podmienkach použitia nárokovateľného príspevku zo štátneho rozpočtu.

Členovia Správnej rady vzali informáciu a na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Návrh Metodiky pre výpočet výšky úhrady a kontrolu nadmernej úhrady za služby vo verejnom záujme**

GR TASR V. Puchala informoval členov Správnej rady o návrhu inovovanej metodiky pre výpočet výšky úhrady a kontrolu nadmernej úhrady za služby vo verejnom záujme, ktorá je rovnako predmetom prebiehajúcich rokovaní s Ministerstvom kultúry SR. Metodika, ktorá bola spracovaná a konzultovaná s Protimonopolným úradom SR sa aktualizuje v súvislosti s novelou zákona o TASR.

Členovia Správnej rady vzali informáciu a na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Hodnotenie volebného spravodajstva TASR**

Ako uviedol V. Puchala, Jednou z priorít Tlačovej agentúry Slovenskej republiky v uplynulých mesiacoch bolo dianie v súvislosti s predčasnými parlamentnými voľbami, ktoré sa konali 30. septembra 2023. TASR sa tejto téme intenzívne venovala od schválenia uznesenia o skrátení volebného obdobia NR SR 31. januára 2023, a to v niekoľkých rovinách.

1. Zhromažďovanie a vydávanie informácií pre klientov i verejnosť o príprave volieb, príslušnej legislatíve, volebných programoch a kampani kandidujúcich politických subjektov.
2. Mapovanie priebehu volebného víkendu 30.september – 1. október 2023 na celom území Slovenska, zverejňovania priebežných výsledkov v servise TASR a zaznamenávanie reakcií predstaviteľov politických strán po zverejnení neoficiálnych i oficiálnych výsledkov.
3. Monitorovanie rokovaní politických strán o alternatívach zostavenia vládnej koalície.
4. Zaznamenávanie informácií súvisiacich s kreovaním novej vlády a parlamentu.

V agentúrnom servise bolo od 1. februára do 25. októbra 2023 (do vymenovania vlády**) zverejnených v súvislosti s voľbami 1675 textových správ** **(ďalších 426 bolo preložených do maďarčiny, 470 do angličtiny)** **, 539 zvukových záznamov, 1136 fotografií, 122 videozáznamov a desiatky live prenosov.**

V agentúrnom servise počas volebného víkendu 30.septembra a 1. októbra 2023 bolo zverejnených 237 textových správ (ďalších 79 bolo preložených do maďarčiny, 77 do angličtiny) 127 zvukových záznamov, 359 fotografií, 29 videozáznamov a ďalších priamych prenosov.

Na tvorbe volebného spravodajstva sa systematicky podieľali: domáca, ekonomická, zahraničná a dokumentačná redakcia.

Volebnému spravodajstvo sa venovali aj koncové médiá – portál Teraz.sk a spravodajská televízia TASR TV.

Spravodajský portál TERAZ.SK vytvoril už v máji na svojej stránke špecializovanú sekciu venovanú predčasným voľbám, kde zhromažďoval všetky relevantné informácie.

Vzhľadom na to, že TASR je oficiálnym záložným pracoviskom Štatistického úradu v prípade zverejňovania výsledkov priebežného sčítavania hlasov, v rámci portálu fungovala aj špeciálna volebná stránka Voľby/TERAZ.SK, kde boli on line zverejňované priebežné výsledky sčítavania hlasov vo volebných okrskoch. Na stránke boli sprístupnené aj live prenosy realizované TASR TV v rámci volebnej noci.

Špecializovaná stránka zverejňovala aj všetky informácie, ktoré súviseli s povolebnými rokovaniami politických subjektov o zostavení vlády až po jej vymenovanie prezidentkou. Zároveň prinášala informácie o rokovaní nového parlamentu.

TASR TV počas volebnej noci priniesla živé vstupy z volebných centrál politických strán – SMER-SD, Progresívne Slovensko, HLAS-SD, Sloboda a Solidarita – vysielané na Youtube a Facebooku – viacero live streamov z každej centrály vždy, keď strana mala mediálny výstup.

V štúdiu TASR TV naživo komentoval exit polly, predbežné a nakoniec aj konečné výsledky volieb politický analytik Juraj Hrabko v debate s moderátorom Danielom Forgácsom. Počas volebnej noci TASR TV odvysielala tri diskusné relácie.

V nedeľu 1. októbra 2023 TASR TV odvysielala priamy prenos z vyhlásenia výsledkov volieb Štátnou komisiou pre voľby a kontrolu financovania politických strán. TASR TV priniesla priame prenosy z Prezidentského paláca, kde prezidentka prijímala postupne lídrov všetkých politických strán, ktoré sa dostali do parlamentu

Rovnako TASR TV sledovala povolebné rokovania a snahy o vytvorenie vládnej koalície. Naživo boli odvysielané všetky relevantné tlačové konferencie týkajúce sa povolebných rokovaní. Následne TASR TV priniesla priame prenosy tlačových konferencií všetkých strán novej vládnej koalície

Sumárne možno konštatovať, že TASR si v súvislosti s voľbami do NR SR splnila svoju úlohu informačnej inštitúcie. Priniesla pre občanov dostatok informácií pre slobodné utváranie názorov. Ku všetkým subjektom, zúčastneným vo voľbách, pristupovala agentúra nediskriminačným spôsobom. TASR v rámci volebného spravodajstva využila svoje silné zastúpenia v regiónoch, ale i jazykové mutácia správ. Informácie sa prostredníctvom TASR, jej odberateľov a koncových médií dostali k širokému a diferencovanému publiku.

Členovia Správnej rady vzali materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

Členovia Správnej rady sa dohodli na najbližšom termíne rokovania 12. decembra 2023 o 15.00 h.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 7. novembra 2023

Zapísala:

 Alena Mezeiová v.r.